12 მაიმუნი
„12 მაიმუნი“ (ინგლ. 12 Monkeys) — 1995 წლის სამეცნიერო ფანტასტიკური ნეო-ნუარული ფილმი, რომლის რეჟისორია ტერი გილიამი. მონაწილეობენ ბრიუს უილისი, ბრედ პიტი, კრისტოფერ პლამერი, მედელინ სტოუ და დევიდ მორსი. დაფუძნებულია კრის პარკერის ფილმზე „ასაფრენი ბილიკი“, სცენარის ავტორები არიან დევიდ პიპლზი და ჯენეტ პიპლზი. დისტრიბუცია გაუწია კინოკომპანია Universal Pictures-მა. ფილმის ბიუჯეტმა შეადგინა 29.5 მილიონი აშშ დოლარი. გადაღებები მიმდინარეობდა 1995 წლის თებერვლიდან მაისამდე - ძირითადად ფილადელფიასა და ბალტიმორში. პრემიერა შედგა 1995 წლის 29 დეკემბერს. სიუჟეტი მიმდინარეობს ახლო მომავალში, 2035 წელს. ვირუსმა გაანადგურა დედამიწის მოსახლეობის უმეტესი ნაწილი, ხოლო გადარჩენილები დაიმალნენ მიწის ქვეშ. მთავარი გმირია პატიმარი ჯეიმზ კოული, რომელსაც აგზავნიან წარსულში, რათა მოიპოვოს გამანადგურებელი ვირუსის სინჯები, რომ მეცნიერებმა შექმნან ვაქცინა. ფილმმა დადებითი გამოხმაურება ჰპოვა კრიტიკოსებში. საერთო განხილვების საიტ Rotten Tomatoes-ზე, 59 მიმოხილვაზე დაყრდნობით ფლობს 88%, ხოლო Metacritic-ზე — 74/100 (20 მიმოხილვაზე დაყრდნობით). ბრედ პიტს გადაეცა ოქროს გლობუსი და მიიღო ოსკარის ნომინაცია მამაკაცის მეორეხარისხოვანი როლისთვის. ფილმმა მიიღო სატურნის ჯილდო რამდენიმე კატეგორიაში. პროექტი აგრეთვე წარმატებული აღმოჩნდა კომერციულადაც, მსოფლიოს მასშტაბით შემოსავალმა 168.8 მილიონი დოლარი შეადგინა. 2015 წლის 16 აგვისტოს გამოვიდა ფილმზე დაფუნძნებული „ამავე სახელწოდების ტელესერიალი, შექმნილი ტრევის ფიკეტის და ტერი მატალასის მიერ.